GiliGold/VAD_KnessetCorpus huggingface dataset:
זבולון אורלב: האם אוכל לעיין בהחלטת הממשלה?
זבולון אורלב: אשמח אם נוכל לצלם אותה, והיא תיכלל בפרוטוקול של הדיון היום.
זבולון אורלב: אני מעיין בהחלטה, היא מופיעה בישיבת ועדת שרים לענייני סמלים וטקסים מיום 7 באוגוסט 2001, וקיבלה תוקף של החלטת ממשלה ביום 29 בנובמבר 2001.
זבולון אורלב: מספרה: 1022 (סט24/).
זבולון אורלב: כותרת ההחלטה היא "הנצחת זכרם של נשיאי ישראל וראשי ממשלותיה, תיקון החלטה מספר 599 (סט7/) מיום 23 באוגוסט 2001".
זבולון אורלב: כתוב כאן "… כך שבמקום סכום התקציב השנתי, החל בשנת 2002 הנקוב, יבוא 2.5 מיליון ש"ח".
זבולון אורלב: הייתי מנסח כאן עוד משהו.
עמיחי עורקבי: זה ברור מההחלטה הקודמת.
עמיחי עורקבי: בסך הכול מתקנים את הסכום.
עמיחי עורקבי: ההחלטה הקודמת מפורטת יותר.
עמיחי עורקבי: אני חייב לחזור ולהתייחס לדברי ח"כ וילן: ההחלטה התקבלה רק באוגוסט, כאמור.
עמיחי עורקבי: משרד האוצר, כמתבקש על פי החוק, התחייב להעביר את הסכום לשנת 2001 באופן יחסי – כלומר לארבעה חודשים בלבד.
עמיחי עורקבי: אך האוצר הלך לקראתנו ושילם את כל הסכום לכל השנה, למרות שההחלטה התקבלה באוגוסט.
עמיחי עורקבי: הדלתות פתוחות, ואנשי האוצר עומדים בכל הסיכומים.
עמיחי עורקבי: הכספים עברו לעמותות, וגם תקציב 2002 כבר התקבל אצלנו.
יוליה מירוז: הסכום עדיין לא אושר, אבל הצעת התקציב, כפי שהיא מונחת בכנסת, כוללת את הסכום הזה.
זבולון אורלב: הסכום מופיע בתקנה או בסעיפי התקציב?
יוליה מירוז: הוא מופיע בתקנה שמיועדת במיוחד להנצחת אישים במשרד ראש הממשלה.
אבשלום וילן: האם הסכום המופיע שם הוא 2.5 מיליון ש"ח?
אבשלום וילן: איך תהיה החלוקה - כל מרכז יקבל 400,000 ש"ח?
עמיחי עורקבי: יש גם סכום שמיועד למועצה עצמה, בנפרד.
עמיחי עורקבי: המועצה היא גוף מוכר על פי חוק, אבל גם היא מתוקצבת.
אבשלום וילן: ומדוע הורידו 5% מהסכום שניתן בשנת 2001?
יוליה מירוז: הייתה החלטת ממשלה לקצץ באופן אחיד בכל המשרדים, כולל משרד ראש הממשלה.
יוליה מירוז: המשרד החליט לקצץ שם.
אבשלום וילן: האם גם את כבשת הרש מקצצים ב5%-?
זבולון אורלב: אני מבקש לשאול שאלה אחרת:
זבולון אורלב: אני מבין שוועדת הכספים אישרה את ההעברה ביום 31 לחודש.
זבולון אורלב: אז גם הועבר הכסף לעמותות.
זבולון אורלב: לפי איזה נוהל הדברים בוצעו?
עמיחי עורקבי: למועצה יש כוח, לפי חוק הנצחת זכרם של נשיאים וראשי ממשלות.
עמיחי עורקבי: כינסנו את המועצה, כל עמותה הגישה תכנית פעולה לשימוש בכספים, קיימנו דיון, והוחלט להעביר את הכסף.
עמיחי עורקבי: הוא עבר לפי נוהל העברת כספים של משרד ראש הממשלה.
זבולון אורלב: אין מושג כזה.
עמיחי עורקבי: תמיכות של משרד ראש הממשלה.
זבולון אורלב: השאלה היא האם זה עבר לפי נוהל כספי תמיכות.
זבולון אורלב: הנושא הזה חשוב לי גם לצורך עניינים אחרים.
זבולון אורלב: אני מבקש שעו"ד עורקבי יבדוק זאת עם חשב המשרד ועם מנהל אגף הכספים.
זבולון אורלב: אני מבקש לקבל תשובה בכתב לשאלה מה הייתה הפרוצדורה להעברת הכספים, לפי איזה נוהל הם הועברו.
זבולון אורלב: נציגת משרד המדע, התרבות והספורט והיועצת המשפטית של משרד החינוך יודעות על מה אני מדבר.
זבולון אורלב: אנחנו תומכים בהעברת הכספים, כמובן.
זבולון אורלב: אולם אני מבקש לברר לפי איזה נוהל הם הועברו, באיזה סדר, לפי איזה חוק ואיזו תקנה.
מרב ישראלי: בהחלטה, גם לגבי שנת 2002 ואילך, כתוב שהסכום יאושר בכפוף לעריכת תבחינים שתגיש המועצה בשיתוף משרד המשפטים – כלומר, כמו נוהל תמיכות.
עמיחי עורקבי: נכון, זה אושר על ידי המשנה ליועץ המשפטי לממשלה, מר מני מזוז.
מרב ישראלי: האם ההקצבה היא לפי גוף מסוים, או שמי שיעמוד בקריטריונים יקבל אותה?
עמיחי עורקבי: יש שישה גופים מוכרים שיקבלו.
זבולון אורלב: גם מר מזוז איננו מעל החוק.
זבולון אורלב: אני תומך בהעברה.
זבולון אורלב: פעלנו כך בעצמנו פעם, בנושא הספרייה למען העיוורים.
זבולון אורלב: עו"ד עורקבי חדש בתפקידו, ואני מבקש שהוא יבדוק את הדברים לפני שישיב לי עליהם בכתב, בעוד שבועיים או שלושה.
זבולון אורלב: כעת ניגש להכין את החוק לקראת קריאה שנייה ושלישית.
זבולון אורלב: אני מקבל את העצה שכדאי להכין את הצעת החוק ולעכב אותה.
זבולון אורלב: השאלה היא באיזה שלב לעכבה, האם לפני ההצבעה או לאחריה.
זבולון אורלב: אני מבקש שהיועצת המשפטית של הוועדה תבדוק את תקנון הכנסת בנושא זה.
אבשלום וילן: בהכנה לקריאה ראשונה שינינו את החוק במעט.
זבולון אורלב: השארנו את עיקר העבודה לדיון לקראת קריאה שנייה ושלישית.
יעל אחילאה: אני נציגת משרד המשפטים.
יעל אחילאה: מהדברים שאמר ח"כ וילן במליאה הבנתי שאין בכוונתו ובכוונת העמותה להקים מרכז בהיקף הפעילות של מרכז רבין ומרכז בגין.
יעל אחילאה: הצעת החוק איננה משקפת את מה שנאמר.
יעל אחילאה: מה שמופיע בהצעת החוק מתאר מרכז בנוסח מרכז רבין או מרכז בגין, וכן הוצאת ספרים.
יעל אחילאה: האם אין כוונה שהעמותה תבהיר איך היא מעדיפה שהחוק ייראה, ואז הדיון יתקיים לא כאן, כלאחר יד?
מרב ישראלי: לעניין בקשתו של ח"כ וילן לקיים הצבעה בוועדה, בדקתי כרגע את הדברים ואני מבהירה שמי שמניח את ההצעה על שולחן הכנסת הוא יו"ר הכנסת.
זבולון אורלב: אם ח"כ וילן יתעקש שתהיה הצבעה, אפשר להשתמש בסעיף 124 לתקנון: להצביע, להעלות את החוק למליאה ואז למשוך אותו אל הוועדה.
זבולון אורלב: אבל אם מושכים את החוק כדי להחזירו לוועדה, שוב יהיה צורך בהצבעה כאן.
זבולון אורלב: עצתי היא לעצור לפני הצבעה בוועדה.
אבשלום וילן: נבדוק זאת.
אבשלום וילן: בוועדת הכספים ראיתי הרבה הצעות שמצביעים עליהן, ואחר כך מחליטים האם להעלות אותן או שלא להעלות אותן למליאה.
אבשלום וילן: גם ח"כ פורז עושה זאת.
זבולון אורלב: החשש שלי הוא שביום שיהיה לקואליציה רוב, יחליטו להעלות את כל הצעות החוק שהגיעו לקריאה שנייה ושלישית.
זבולון אורלב: ביום שיו"ר הכנסת יסתדר עם שר האוצר, הוא יכול להביא את כל הקריאות הללו, שהן אחרי הצבעה ולהפיל את כולן – אלא אם כן יו"ר הוועדה ימשוך את הצעת החוק.
אבשלום וילן: לגבי הערתה של עו"ד אחילאה ממשרד המשפטים אני מבקש להשיב שבנינו את הצעת החוק בדומה למרכז בגין ולמרכז רבין בכל הנוגע למבנה המועצה הציבורית וכו', כדי לעמוד בכללים ולהיצמד למשהו.
אבשלום וילן: אבל צמצמנו אותן.
אבשלום וילן: כל הפעילות שנוגעת להנצחתו של משה שרת היא בעצם עבודה ספרותית – ארכיון והוצאה לאור של הספרים.
אבשלום וילן: זה מה שהעמותה עושה.
אבשלום וילן: אם יש הצעות כיצד לצמצם עוד את הצעת החוק, אשמח לשמוע אותן; אבל אני מבהיר שמה שפורט הוא בדיוק תפקידה של העמותה.
יעל אחילאה: השאלה היא מהי כוונת המחוקק.
יעל אחילאה: כאן, כמו במקומות אחרים, מדובר על הקמת מערכת שתכלול אתר וכן מכון מחקר וכן ארכיון.
יעל אחילאה: האם זה מה שהעמותה מעוניינת לעשות?
יעל אחילאה: האם זה מה שהכנסת מעוניינת לקבוע?
יעל אחילאה: לדעתי עדיף היה שהעמותה תגבש לעצמה קווי פעולה, לפי עיסוקה, ונוכל לדון עמה על הדברים.
יעקב שרת: אני מנכ"ל העמותה.
יעקב שרת: גיבשנו תכנית, והיא מצומצמת ולא כוללת אתר וכו'.
יעקב שרת: אני מציע שלקראת הניסוח הסופי של הצעת החוק נשב יחד – ולא משנה באיזה פורום – ונבדוק את הדברים.
יעקב שרת: נפעל לכך שבהצעת החוק תפורט הפעילות הנכונה.
זבולון אורלב: ח"כ וילן, מר שרת ואני באותה דעה: איננו מעוניינים להקים עוד מרכז, אלא לחוקק חוק שיבטיח את המינימום ההכרחי.
אבשלום וילן: עו"ד אחילאה, מה לדעתך יש לגרוע מהחוק כדי לשמור על רוח הדברים?
יעל אחילאה: את אתר ההנצחה, אלא אם כן יש לעמותה מבנה כזה.
יעל אחילאה: אינני מכירה את העמותה, ואינני יודעת מה יש ברשותה.
יעל אחילאה: צריך לשאול את העמותה על כך.
יעל אחילאה: אני מציעה שהעמותה תפרוש את התכנית שלה, ואנחנו נדון עמה על הדברים.
יעל אחילאה: ייתכן שמעבר להשמטת פרקים שלמים יש לבצע גם שינוי במבנה הצעת החוק.
יעל אחילאה: אני מציעה שהעמותה תעביר לוועדה ולמשרד המשפטים ולמשרדים אחרים את הצעתה.
זבולון אורלב: אפשר לשמוע את הדברים מהעמותה כעת.
אבשלום וילן: הכנתי הצעת חוק רחבה, כדי שלא יטענו שחסרים בה דברים.
אבשלום וילן: אני מוכן לצמצם אותה.
אבשלום וילן: הוצאה לאור, ארכיון, הנצחה – כל אלה הם אותו דבר בדיוק.
זבולון אורלב: אני לא אתמוך באתר הנצחה.
זבולון אורלב: לא לשם כך באנו הנה.
אבשלום וילן: אבל בסעיף "אתר ההנצחה" מפורטת הספרייה.
מרב ישראלי: בעצם הספרייה מופיעה פעמיים.
זבולון אורלב: אני תומך בהקמת ארכיון-ספרייה והוצאה לאור.
זבולון אורלב: אלה שני הדברים הבסיסיים הנדרשים.
יעקב שרת: יש תחום פעילות נוסף:
יעקב שרת: קידום אתר של משה שרת באינטרנט.
זבולון אורלב: הפעילות הזאת נכללת מבחינתי בתוך הסעיף שעוסק בספרייה.
יעקב שרת: לגבי הבניין: כרגע העמותה שוכנת בדירת שני חדרים צפופה מאוד.
יעקב שרת: היינו רוצים לעבור לשלושה חדרים.
יעקב שרת: זה כל מה שאנחנו רוצים.
יעקב שרת: זה האתר שאנחנו מבקשים.
זבולון אורלב: זה איננו אתר הנצחה.
אבשלום וילן: זה לא בחוק.
זבולון אורלב: כעת אתחיל לקרוא את הצעת החוק.
זבולון אורלב: אני קורא את כותרת הצעת החוק: "הצעת חוק המרכז להנצחת זכרו של משה שרת, התשס"א2001-".
זבולון אורלב: האם יש הערות לכותרת?
מרב ישראלי: יש לכתוב בה "התשס"ב2002-".
זבולון אורלב: אני קורא סעיף 1, מטרת החוק.
זבולון אורלב: אני מציע לשנות ולכתוב: "מטרתו של חוק זה להנציח את זכרו, פועלו ומורשתו…".
זבולון אורלב: המילים "להקים מרכז" יימחקו.
אבשלום וילן: אני מסכים.
יעקב שרת: אני מסכים.
טוביה פרידינג: אני מציע להוסיף את המילים "לעודד מחקר".
מרב ישראלי: הנושא הזה מופיע בהמשך.
זבולון אורלב: המטרה היא להנציח, וההנצחה יכולה להתבצע במחקר או ספרייה וכו'.
זבולון אורלב: אני מסכים לכלול גם מחקר, אבל הוא איננו אמור להופיע במטרת החוק.
יעקב שרת: שלב המחקר קיים בתהליך הוצאת הספרים.
יעל אחילאה: האם הכוונה שיוקם גוף עסקי שיוציא ספרים, או שהמטרה היא להוציא לאור את ספרי משה שרת, ולא משנה כל כך באיזו הוצאה הם יצאו לאור?
יעקב שרת: העמותה היא למעשה הוצאת ספרים.
יעקב שרת: היא מוציאה ספרים - רק את ספריו של משה שרת, כמובן.
יעקב שרת: כל העבודה מתרכזת בעצם באיסוף החומר - זהו הארכיון; ובבניית הכרכים לפי החומר.
זבולון אורלב: מדוע העמותה היא שמוציאה לאור?
זבולון אורלב: אפשר לקחת את כתב היד, את חומר הגלם, לבצע מכרז בין הוצאות לאור, ולהשיג מחיר זול יותר.
זבולון אורלב: מדוע העמותה צריכה להיות המוציאה לאור?
יעקב שרת: הצד הטכני – מי יפיק את הספר – הוא שולי.
יעקב שרת: עיקר העבודה שלנו מתרכזת בכתיבת הערות לטקסט, כי אי-אפשר להביא לדור הזה דברים שנכתבו לפני ארבעים שנה ללא הסבר.
יעקב שרת: כאשר החומר מעומד, העברת הדיסקט לבית דפוס היא פרט שולי.
יעקב שרת: זו בעצם נסיעה מבית אחד לבית אחר.
זבולון אורלב: אבל אולי ההוצאות לאור יודעות לחסוך כסף, ולמשל לקנות נייר זול יותר?
יעקב שרת: לפי הניסיון שלנו, נוכחנו לדעת שהדרך הזולה ביותר היא לפעול לבד.
יעקב שרת: אני די מיומן בהוצאת ספרים.
זבולון אורלב: אבל הכנסת איננה מחוקקת חוק אישי בעבור מר יעקב שרת.
זבולון אורלב: לדעתי אין לכלול את הפרטים הללו בחוק.
זבולון אורלב: על החוק להבטיח שיהיה מימון, ושתהיה אחריות של המדינה למחקר ולהוצאה לאור.
זבולון אורלב: השאלה איך הדברים יצאו לאור – האם באמצעות העמותה, או שהעמותה תרכוש שירותים של הוצאה לאור –בוודאי אינה מעניינו של המחוקק.
יעל אחילאה: איך זה נעשה היום?
יעל אחילאה: היום העמותה גם מוציאה לאור?
יעקב שרת: כן, היום העמותה היא המוציאה לאור את הספרים.
זבולון אורלב: אני קורא כעת את סעיף 2, ההגדרות.
זבולון אורלב: אני מציע שנחזור לסעיף זה בסוף הדיון על הצעת החוק.
זבולון אורלב: אני עובר לקרוא את סעיף 3, העוסק בקיום מוסדות.
זבולון אורלב: אני מציע לצמצם את הסעיף.
יעקב שרת: אפשר להסתפק במכון, אין צורך במרכז.
זבולון אורלב: מדוע יש לפרט מה המרכז יכלול?
מרב ישראלי: הסעיף הזה דומה למה שקיים בחוק לגבי מרכז רבין, למעט נושא ההוצאה לאור.
מרב ישראלי: צריך להחליט מה רוצים שיהיה במרכז.
זבולון אורלב: אין צורך באתר.
זבולון אורלב: המטרה היא שיהיו שם מכון וארכיון, למרות שאינני יודע למה הכוונה במילה "מכון".
מרב ישראלי: הכוונה למכון מחקר.
יעקב שרת: זהו חדר קטן שם האנשים עובדים.
יעקב שרת: אני מבהיר שהמכון כולל ארכיון, ואיננו נפרד ממנו.
אבשלום וילן: הדברים מתבהרים בהמשך הצעת החוק.
יעל אחילאה: כלומר, יש אנשים שמכינים ארכיון?
יעקב שרת: כן.
זבולון אורלב: כדי להבין את הדברים, אני קורא את סעיף 28 להצעת החוק, העוסק במרכז: "המרכז יקיים מכון למחקר, המכון יפעל להעמקת הידע ולהעשרתו בכל הקשור לפועלו, למורשתו, לפעילותו של משה שרת…".
מרב ישראלי: כלומר, הפעילות תהיה גביית עדויות, פעילות אקדמית, מחקרית, אינטרנט וספרייה.
זבולון אורלב: אני מציע לכתוב בסעיף 3: "המרכז יכלול את המכון והארכיון".
דורון שוחט: ייתכן שהוסיפו כאן את האתר כדי שיהיה לעמותה מבנה ראוי.
זבולון אורלב: אתר הנצחה איננו מבנה ראוי למשרדים.
זבולון אורלב: כאן מדובר בשלושה חדרים למשרד.
זבולון אורלב: אתר הנצחה הוא מוזאון – וזהו עניין אחר לגמרי.
יעקב שרת: אתר הוא מבנה שיש להקימו.
זבולון אורלב: זה לא מה שנדון כאן.
זבולון אורלב: חשוב שהגולם לא יקום על יוצרו.
זבולון אורלב: הכול התחיל מבקשה צנועה של העמותה לקבל תקציב מינימלי.
יוליה מירוז: והבקשה הזאת נענתה.
זבולון אורלב: אנחנו מסתפקים בכך שהחלטת הממשלה תיושם.
זבולון אורלב: הצעת החוק היא רק "איום" על הממשלה, למקרה שהדברים לא יקוימו.
זבולון אורלב: יש כאן נציגים שהם חדשים בתפקידם, אבל לנו יש תמיד ספקות.
זבולון אורלב: ממשלה עלולה להתחלף.
זבולון אורלב: כבר פגשתי שלושה מזכירים של המועצה במשרד ראש הממשלה בקדנציה הנוכחית.
זבולון אורלב: התחלנו מבקשה צנועה, ואני מציע שנישאר באותה צניעות.
זבולון אורלב: כך גם יהיה סיכוי להעביר את הצעת החוק.
יעקב שרת: אני תומך בכך.
זבולון אורלב: אני מציע גם להיתלות הרבה בהחלטת הממשלה – ובעצם להכניס ניסוחים שלה להצעת החוק.
זבולון אורלב: אנחנו בעצם מעוניינים שהחלטת הממשלה תהפוך לחוק, זאת הכוונה.
עמיחי עורקבי: החוק צריך להיות כללי.
עמיחי עורקבי: החלטת הממשלה הזאת באה כסעד ביניים.
זבולון אורלב: מדוע הממשלה איננה מנסחת משהו כזה?
זבולון אורלב: מזכיר קודם של המועצה דיבר אתי על הצעת חוק ואפילו נתן לי נוסח לא רשמי להצעה כזאת.
זבולון אורלב: נדמה לי שהגשתי אותו כהצעה פרטית שלי.
זבולון אורלב: מאז עברו שנתיים.
זבולון אורלב: יש הצעה של הממשלה בנושא זה, היא תקועה בגלגלי החקיקה הממשלתית.
זבולון אורלב: הלוואי שהדברים יתקדמו.
זבולון אורלב: אם תהיה הצעה כללית, הרי שהצעת החוק הנוכחית - שהיא חוק מיוחד - תתייתר עוד יותר.
זבולון אורלב: ברור שיהיה די בחוק כללי להנצחת ראשי ממשלות ונשיאים שיביא לידי ביטוי את אחריות הממשלה כלפי גופים כאלה.
זבולון אורלב: מר שרת איננו מבקש חוק פרטי, אלא הוא מעוניין שיהיה הסדר שיאפשר לעמותה לפעול.
זבולון אורלב: זה כל מה שהוא מבקש.
זבולון אורלב: אני עובר לקרוא את סעיף 4, מעמד המרכז.
זבולון אורלב: אין הערות לסעיף זה.
זבולון אורלב: אני מתחיל לקרוא את סעיף 5, המועצה.
זבולון אורלב: "למרכז תהיה מועצה בת שלושה עשר חברים שימנה השר, ואלה חבריה:" למי הכוונה במילה "השר"?
מרב ישראלי: הכוונה לראש הממשלה או לשר שימנה מטעמו.
יעל אחילאה: האם הרכב המועצה אינו רחב מדי?
זבולון אורלב: מייד נעבור על כך.
זבולון אורלב: אני קורא את המשך סעיף 5.
זבולון אורלב: אין צורך בנציג המועצה לאתרי הנצחה לפי חוק גנים לאומיים, שמורות טבע, אתרים לאומיים ואתרי הנצחה, שמופיע בסעיף קטן (7).
מרב ישראלי: האם נציגי הציבור שמפורטים בסעיף קטן (9) יתמנו מתוך רשימה שיגיש גוף כלשהו?
אבשלום וילן: לפי הנעשה במקומותינו, אלה יהיו שני חברי מרכז ליכוד.
זבולון אורלב: מכיוון שהנציג שהופיע בסעיף קטן (7) נמחק, יש צורך להוסיף עוד חבר לוועדה, כי 12 נציגים זה מספר לא טוב.
זבולון אורלב: הייתי קובע שלושה נציגי ציבור, זאת איננה מועצה בעלת מספר גדול של חברים.
דורית מורג: לעניין סעיף קטן (2), אינני בטוחה שיש כאן צורך בנציג שהוא עובד בכיר במערכת החינוך.
דורית מורג: אפשר אולי לכתוב כאן: "בעל מעמד בחינוך".
זבולון אורלב: בסדר, ייכתב: "נציג לפי המלצת שר החינוך שהוא בעל מעמד בשדה החינוך".
מרב ישראלי: האם משרד החינוך איננו רוצה נציג במועצה?
דורית מורג: למען האמת לא התייעצתי בנושא זה אם אנשי המשרד.
דורית מורג: אבל אני חושבת שאפשר להגמיש את ההגדרה.
זבולון אורלב: כך יישאר חופש לשר לקבוע זאת.
זבולון אורלב: אבל יש לכתוב בסעיף "בעל מעמד בכיר בשדה החינוך".
זבולון אורלב: יעל אחילאה לפי חוות דעת של היועץ המשפטי לממשלה, כשנכתב "נציג" לגבי גופים שכאלה, הכוונה היא לעובד המשרד.
זבולון אורלב: אם רוצים שהנציג לא יהיה ממשרד החינוך, אפשר להגדיר זאת כ"אדם מקרב הציבור".
זבולון אורלב: אבל המטרה היא שיהיה כאן נציג של מערכת החינוך.
זבולון אורלב: ח"כ וילן מתכוון שאחד מחברי המועצה יהיה אדם ששר החינוך ממליץ עליו, שהוא בעל מעמד בשדה החינוך.
יעל אחילאה: לדעתי יש למחוק את המילה "נציג", ולכתוב אולי "אדם מקרב הציבור".
זבולון אורלב: האם ההצעה היא שבמקום המילה "נציג", יבואו המילים "אדם מקרב הציבור"?
זבולון אורלב: מעולם לא נתקלתי בהגדרה כזאת.
יעל אחילאה: אז אולי אפשר לכתוב "נציג ציבור".
זבולון אורלב: יש סעיף המפרט את נציגי הציבור.
יהודית גידלי: אפשר לכתוב: "אדם בעל מעמד בכיר במערכת החינוך, על פי המלצת שר החינוך".
מרב ישראלי: אבל רוצים להגיע למונח רחב יותר מ"מערכת החינוך".
אבשלום וילן: אפשר לכתוב "מבין הבכירים בשדה החינוך", בלי המילה "עובדים" ובלי המילה "מערכת".
זבולון אורלב: אבל הבעיה היא במילה "נציג".
זבולון אורלב: אי-אפשר להתחיל את הסעיף מייד במילה "בהמלצת".
דורית מורג: אם חברי הכנסת אינם היום על הצעת החוק, אני מבקשת להתייעץ על כך עם אנשי המשרד.
דורית מורג: אודיע לוועדה מה הנוסח המבוקש.
אבשלום וילן: אינני רואה מה הבעיה.
אבשלום וילן: האם שר החינוך איננו יכול להמליץ על פרופסור באוניברסיטה, על ראש חוג לחינוך?
אבשלום וילן: אם ייכתב "מבין העובדים הבכירים במערכת החינוך" – תהיה בעיה, זה נכון.
אבשלום וילן: הבנתי את טענתה של עו"ד אחילאה, אבל יש גם שכל ישר, ואני מציע להשאיר זאת לשכל הישר.
אבשלום וילן: ברור שלפי מה שקורה במקומותינו, הנציג יהיה ראש מכללת אריאל, אבל זה בסדר.
יעל אחילאה: לפי הפירוש של היועץ המשפטי לממשלה במצבים כאלה, יש בעיה במונח "נציג" – כי אז הכוונה תהיה לעובד המשרד.
יעל אחילאה: אם אין כוונה שהנציג יהיה עובד המשרד, אפשר לכתוב "אדם מקרב הציבור בעל מעמד…".
אבשלום וילן: אבל אולי יהיה רצון למנות נציג מקרב המשרד?
אבשלום וילן: אינני יודע.
מרב ישראלי: קודם משרד החינוך צריך להודיע במה הוא מעוניין.
דורית מורג: כאמור, אם לא מצביעים היום, אני מבקשת שיו"ר הוועדה יאפשר לי להתייעץ עם אנשי משרד החינוך בנושא זה.
דורית מורג: אולי נחליט להשאיר את הסעיף כמות שהוא.
יעל אחילאה: יש לי הערה נוספת לגבי מספר חברי המועצה.
יעל אחילאה: לפי דעת משרד המשפטים כדאי שמספר חברי מועצה שכזאת יהיה בין שבעה ל15- חברים.
יעל אחילאה: מומלץ לקבוע 15 חברים לגופים מאוד גדולים.
יעל אחילאה: אני מציעה שכאן ייקבעו תשעה חברים.
זבולון אורלב: את מי עו"ד אחילאה מציעה להוריד?
יעל אחילאה: אני מציעה שלא נחליט על כך עכשיו.
זבולון אורלב: עו"ד אחילאה, בשונה מכם, אינני יורה ואחר כך מסמן את המטרה.
זבולון אורלב: כך אתם עושים.
זבולון אורלב: אתם קובעים את מספר החברים.
זבולון אורלב: הרי לכל נושא יש בעיות משלו, וצריך לבדוק מה נדרש בכל מקרה.
יעל אחילאה: אינני יודעת מדוע יש צורך בשני נציגים של משרד ראש הממשלה, וכן נציג נוסף לעניין הנצחה.
יעל אחילאה: בעצם אלה שלושה נציגים של משרד ראש הממשלה.
יעל אחילאה: זה נראה לי הרבה.
יעל אחילאה: יש גם שלושה נציגי ציבור.
יעל אחילאה: ייתכן שאפשר לצמצם זאת.
אבשלום וילן: אפשר לצמצם את נציגי משרד ראש הממשלה לאחד, וממילא גם נציג המועצה יכול להיות נציג של המשרד, ולהוריד גם נציג ציבור אחד – כך הגענו ל11- חברי מועצה.
עמיחי עורקבי: בעתיד לא בהכרח נציג המועצה ונציג משרד ראש הממשלה יהיו אותו אדם.
זבולון אורלב: גם אם הדברים ישתנו, ויהיה רק נציג אחד, זה איננו משמעותי.
זבולון אורלב: אני עובר לסעיף 6 להצעת החוק, יושב ראש המועצה.
זבולון אורלב: אני קורא את סעיפים 9-7.
זבולון אורלב: לי מפריע שנציג המועצה להנצחה איננו חלק מהוועד המנהל.
יעל אחילאה: למה יש צורך בוועד מנהל?
אבשלום וילן: אם יש 11 חברים במועצה, אפשר לוותר על הוועד המנהל לדעתי.
יעל אחילאה: המבנה המוצע הוא מועצה, ומנכ"ל.
יעל אחילאה: המנכ"ל עוסק בניהול השוטף והמעוצה מפקחת עליו.
זבולון אורלב: את תפקידי הוועד המנהל המפורטים בהצעת החוק יש לייחס למועצה.
זבולון אורלב: אני קורא את סעיף 10, תפקידי הוועד המנהל.
זבולון אורלב: בסעיף קטן (2) יש לכתוב: "לאשר את תקציב המרכז שהוכן על ידי ראש המרכז".
זבולון אורלב: את ארבעת הסעיפים הקטנים אפשר להוסיף לתפקידי המועצה.
יעל אחילאה: יש לפניי נוסח המפרט סמכויות של מועצה, ואפשר יהיה להשתמש בו.
יעל אחילאה: אני קוראת את הנוסח: "לקבוע את המדיניות הכללית של המרכז ואת קווי פעולתו ותחום מטרותיו; לקבוע את מדיניות התקציב.
יעל אחילאה: "
זבולון אורלב: ומי קובע את התקציב עצמו?
יעל אחילאה: יש גם סמכות לאשר את התקציב.
יעל אחילאה: הכוונה היא לקבוע קווים שלפיהם המנכ"ל יכין את התקציב.
יעל אחילאה: אני ממשיכה לקרוא: "לאשר מדי שנה את התקציב השנתי של המוסד, דרך ביצועו והשימוש במקורות; לאשר מדי שנה את תקן עובדי המוסד והמועסקים בשירותו; לדון מדי שנה בדו"חות הכספיים של המוסד; לקבוע את תכנית העבודה והפרסומים של המוסד לאותה שנה".
יעל אחילאה: את הנוסח הזה הכנתי למוסד ביאליק שגם הוא עוסק בפרסומים, ייתכן שיהיה צורך לשנות אותו ולהתאימו למקרה הזה.
יעל אחילאה: "תכנית עבודה לטווח ארוך – אחת לשלוש שנים; לפקח אחר הגשמת המדיניות, המטרות התכניות והתקציבים המאושרים".
זבולון אורלב: אני מציע שלא ניכנס לפרטים כעת.
זבולון אורלב: בשלב זה אנחנו מחליטים למחוק את סעיף הוועד המנהל.
זבולון אורלב: על הניסוח, נחליט בהמשך, אנחנו מודעים לכך שיש כמה נוסחים ואינני רואה הבדלים מהותיים ביניהם בשלב זה.
זבולון אורלב: אין בעצם הבדלים בתוכן.
זבולון אורלב: יש למזג את סעיף "תפקידי המועצה" וסעיף "תפקידי הוועד המנהל" באופן כלשהו.
זבולון אורלב: זה יקיף את הכול.
יעל אחילאה: אעביר נוסח מוצע ליועצת המשפטית של הוועדה.
זבולון אורלב: את סעיף 11, פיזור הוועד המנהל, אפשר למחוק, וכן את סעיף 12.
זבולון אורלב: אני קורא את סעיף 13.
זבולון אורלב: המילים "חבר הוועד המנהל" יימחקו.
זבולון אורלב: "חבר מועצה לא יקבל מהמרכז שכר בעד שירותיו".
זבולון אורלב: אין ועד מנהל.
זבולון אורלב: אני קורא את סעיף 14, לגבי תקופת הכהונה.
אבשלום וילן: מדוע לא למנות חבר מועצה לארבע שנים?
יעל אחילאה: בתאגידים מקובל לקבוע תקופת כהונה של שלוש שנים.
יעל אחילאה: אני מבקשת להעיר הערה נוספת, לגבי הגמול.
מרב ישראלי: אולם הנושא הזה נמחק.
מרב ישראלי: אני קוראת את סעיף 13 המתוקן: "חבר מועצה לא יקבל מהמרכז שכר בעד שירותיו".
מרב ישראלי: זה הכול.
מרב ישראלי: אין ועד מנהל.
זבולון אורלב: אני חוזר על סעיף 13 כולו: "חבר מועצה לא יקבל שכר בעד שירותיו".
אבשלום וילן: כך אין החזר הוצאות ואין בעיות, כמו אישורי השר וכו'.
אבשלום וילן: תהיה ישיבה פעם בשנה.
זבולון אורלב: אין בכוונתנו להקים מנגנון שכולל החזרי שכר, זה ברור.
זבולון אורלב: אני עובר לסעיף 15, פקיעת כהונה.
זבולון אורלב: אני מבין שזהו סעיף סטנדרטי.
מרב ישראלי: יש כאן רק בעיה בניסוח: היום לא משתמשים עוד בנוסח "הורשע בעברה שלדעת היועץ המשפטי לממשלה יש עמה קלון".
יעל אחילאה: נעביר ליועצת המשפטית של הוועדה נוסח.
מרב ישראלי: יש לכתוב: "עברה שמפאת מהותה, חומרתה או נסיבותיה, אין הוא ראוי לשמש…".
יעל אחילאה: בכל זאת בחברות ממשלתיות יש ניואנסים.
זבולון אורלב: בסדר גמור, הנוסח יועבר.
זבולון אורלב: אני עובר לסעיף 16.
זבולון אורלב: אני מציע להשאיר את הסעיף הזה, אני מבין שהוא קיים, ויש רק להוריד את ההתייחסות לוועד המנהל.
זבולון אורלב: אני קורא את סעיף 17, תוקף הפעולות: הסעיף הזה נשאר.
זבולון אורלב: לגבי סעיף 18, אני מציע שבמקום "מנהל כללי" ייכתב "מנהל המרכז".
זבולון אורלב: להגדרה "מנכ"ל" יש משמעות בכל הנוגע לתנאים וכו'.
זבולון אורלב: הסעיף הזה נשאר.
אבשלום וילן: למה הכוונה במילים "בעל מעמד בשדה ההשכלה הגבוהה"?
אבשלום וילן: אני מבהיר שהעתקנו את הנוסח הזה מחוקים אחרים.
אבשלום וילן: אינני בטוח שיש להשאיר את המילים הללו כאן.
מרב ישראלי: השאלה נדונה גם לגבי הצעת החוק למוסד ביאליק.
מרב ישראלי: הכוונה היא שהמנהל יהיה מישהו בעל כישורים ניהוליים ולאו דווקא איש חינוך.
אבשלום וילן: האדם צריך להיות מתאים לתפקידו, בעצם.
זבולון אורלב: אפשר לכתוב "בעל כישורים המתאימים למינוי של מנכ"ל משרד ממשלתי", למשל.
אבשלום וילן: אבל זאת רק הוצאת ספרים, לא צריך להגזים.
זבולון אורלב: כדאי להצמיד את התפקיד להגדרה כלשהי, מבחינת הכישורים.
יעל אחילאה: אני מציעה להשאיר את הנושא פתוח.
יעל אחילאה: המועצה צריכה לבחור את המנהל.
זבולון אורלב: נכתוב: "המועצה, באישור השר, תמנה מנהל מרכז".
זבולון אורלב: אני קורא את סעיף קטן (ב) בסעיף 18: "ראש המרכז ימונה לתקופה של שלוש שנים, ואפשר לשוב ולמנותו מחדש, באישור השר, לשתי תקופות כהונה רצופות וכן למנותו שוב לאחר הפסקה של שלוש שנים רצופות לפחות".
זבולון אורלב: אני הייתי מוריד את זה.
אבשלום וילן: מדובר בנושא מאוד קטן.
זבולון אורלב: לגבי סעיף 19, תפקידי ראש המרכז – אינני רואה כאן בעיה מיוחדת.
יעל אחילאה: אנחנו נעביר נוסח מוצע לוועדה לגבי סעיף זה.
זבולון אורלב: יש צורך לבצע התאמות לאור השינויים, וכך גם לגבי סעיף 20 – תנאי ההעסקה.
זבולון אורלב: סעיף 21, הנוגע למבקר פנימי, הוא בסדר.
זבולון אורלב: כל החלק השני, האתר, נמחק מהצעת החוק.
קרן רפלנסקי: אני מבקשת שבסעיף 20 (א) ייכתב: "הוועד המנהל, באישור השר ובהסכמת שר האוצר".
יעל אחילה: צריך לבדוק מה מקובל בעניין זה.
זבולון אורלב: אני מציע לאנשי משרד האוצר להגיש הסתייגות.
זבולון אורלב: השאלה היא מה מקובל ביתר התאגידים.
זבולון אורלב: אני מוכן להיצמד לאותו סיווג.
קרן רפלנסקי: כך נעשה לגבי הרשות השנייה.
זבולון אורלב: זה איננו חוק הרשות השנייה.
זבולון אורלב: יש גם דוגמאות אחרות.
זבולון אורלב: למען האמת, המליאה מאוד לא אוהבת את המילה "הסכמה", וגם אני אישית אינני אוהב אותה.
זבולון אורלב: יש שר, והוא מתייעץ.
זבולון אורלב: אחרת נכפיף את כל החוק לשר האוצר.
זבולון אורלב: אני מציע להשאיר את המכון והארכיון, ואני מציע שההוצאה לאור תוצא מהצעת החוק הזאת.
זבולון אורלב: יישארו כאן המכון והארכיון.
טוביה פרידינג: יש להתייחס לעובדה שארכיון מחייב מבנה ראוי.
טוביה פרידינג: אם פוסלים הכללת מבנה בהצעת החוק, זה לא יכול לעלות בקנה אחד עם הקביעה שיהיה ארכיון.
אבשלום וילן: איננו נכנסים למהות הדברים.
אבשלום וילן: המועצה היא שתטפל בכך.
זבולון אורלב: אני שומע את ההערה.
זבולון אורלב: אני מציע שבעקבות כל הנושאים שנדונו כאן יועברו הערות ליועצת המשפטית של הוועדה – גם של נציגי משרד האוצר.
זבולון אורלב: אפשר לראות שהכיוון הכללי של הוועדה הוא מאוד לצמצם את ההצעה, ולהשאיר רק מכון וארכיון.
זבולון אורלב: אם כן, ההצעות יוגשו בתוך חודש ימים, ליועצת המשפטית.
זבולון אורלב: הוועדה תקבע המשך דיון, והפעם אנחנו מבקשים להשלים את הדיון על הצעת החוק.
מרב ישראלי: אם הדבר יתאפשר, נביא נוסח מתוקן לקראת הדיון הבא.
זבולון אורלב: אני מבהיר שהמטרה היא שהעמותה תוציא לאור את הספרים, אבל שלא היה תהיה ההוצאה.
אבשלום וילן: יש הגדרה ברורה במה עוסקת העמותה.
אבשלום וילן: היא עוסקת בכתבי משה שרת, למטרות מחקר וכו'.
זבולון אורלב: אולי יש לכלול את הנושא הזה בסעיף תפקידי המרכז.
אבשלום וילן: זהו חלק הארי של הפעילות, ויש לכלול אותו בהצעת החוק.
אבשלום וילן: אם לא כן יכול לקום ראש ממשלה מגלומן ולהחליט שהוא מקים מפלצת ענקית במקום העמותה.
אבשלום וילן: אני מבקש לצמצם את הדברים ולרכזם בהצעת החוק.
מרב ישראלי: אפשר לכתוב שהעמותה תדאג להוצאה לאור של כתבי משה שרת.
זבולון אורלב: יש כוונה לכלול כאן את סעיף ההוצאה לאור, אבל אין כוונה שהחוק יקבע שההוצאה לאור היא העמותה.
זבולון אורלב: אפשר שזאת תהיה העמותה, ואפשר שיעשה זאת גוף אחר.
אבשלום וילן: אבל הנושא הזה חייב להישאר בהצעת החוק, כי זוהי המהות.
אבשלום וילן: זאת העבודה שהעמותה עושה.
יעל אחילאה: אני מציעה שהעמותה תעביר למשרד המשפטים, למשרד האוצר ולוועדה תכנית של הנושאים שהיא מעוניינת שייכללו בהצעת החוק.
זבולון אורלב: ההצעה מתקבלת.
זבולון אורלב: אני מבקש שהעמותה תעביר בתוך שבוע ימים את החומר.
זבולון אורלב: בוקר טוב רבותיי, אנחנו פותחים את הישיבה בעניין משמרות הזה"ב.